laion/Wikipedia-Exotic huggingface dataset:
גיטה באואר

גיטה דוברו-באואר (בגרמנית: Gitta Bauer;‏ 1919, ברלין – 1990) הייתה עיתונאית, מתנגדת הנאצים וחסידת אומות העולם גרמנית. גיטה באואר גדלה בבית קתולי בעל השקפות ליברליות. היא הייתה פעילה בתנועת נוער קתולית וכך גם שלוש אחיותיה. בתקופת אולימפיאדת ברלין נטתה לנאציזם עקב הסובלנות היחסית שהפגינה המפלגה הנאצית בתקופה זו, אך התפכחה ועם גבור איומי המלחמה מצד הנהגת המפלגה הנאצית, אימצה גישה ביקורתית כלפי המשטר הנאצי. היא כתבה עלון שבו מתחה ביקורת על המלחמה ושלחה עלון זה לחברים בחזית. עקב כך נאסרה לתקופה קצרה. בשנים 1944 ו-1945 הסתירה גיטה באואר את היהודיה למחצה אילזה באומגרט (Baumgart) במשך תשעה חודשים. באומגרט עבדה במשרד התעופה תוך הסתרת זהותה היהודית-למחצה. עקב הערות אנטי נאציות שהשמיעה לאחר קשר העשרים ביולי, הייתה בסכנת מאסר ונאלצה להימלט. היא ברחה לבית משפחת דוברו (Dubro) ברובע שפנדאו בברלין. בני משפחת דוברו היו חברים של אמה היהודיה של באומגרט. שתי האחיות לבית דוברו, גיטה ומריה, הסתירו את אילזה בבית הוריהן. הן חלקו עמה את מנות המזון המצומצמות שקיבלו עקב הקיצוב של תקופת סוף המלחמה. עקב פעילותה בתנועת נוער קתולית הייתה גיטה באואר תחת מעקב של הגסטפו וכך הייתה חשופה לסכנת חקירות באופן מיוחד. למרות זאת המשיכה במעשה ההצלה תוך סיכון חייה, בלא שקיבלה על כך תמורה, כספית או אחרת. לאחר המלחמה התגוררה גיטה באואר במזרח ברלין. היא נישאה ללאו באואר, וב-1950 נולד בנם. היא ובעלה נאסרו על ידי המשטר הקומוניסטי בחשד שהם מרגלים אמריקאים. לאו נשלח לגולאג בסיביר. גיטה עצמה נכלאה על ידי השטאזי לתקופה של כשלוש שנים בבאוצן. עם שחרורה נמלטה באואר למערב גרמניה, שם הפכה לאנטי-קומוניסטית. היא עבדה ברשת התקשורת של אקסל שפרינגר ובעלה לאו עבד בעיתון שטרן. בשנת 1985 הכיר יד ושם בבאואר כחסידת אומות העולם. גיטה באואר, באתר יד ושם (באנגלית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "גיטה באואר".
סקי מהירות

סקי מהירות הוא ענף של ספורט חורף בו המתחרים גולשים במורד גבעה תלולה במסלול ישר לחלוטין כאשר המטרה האחת והיחידה שלהם היא להגיע למהירות הגבוהה ביותר. זהו ענף עם פופולריות נמוכה יחסית, ועם מספר קטן מאוד של אתרים שמסוגלים לארח אירוע כזה. בין האתרים בהם נערכים אירועים כאלה ניתן למצוא את בריי-צ'רוויניה באיטליה, Goldeck באוסטריה, Sun Peaks בקנדה ועוד מספר מצומצם של אתרים, סך הכול כשלושים אתרים בלבד בעולם כולו. רוב האתרים ממוקמים בגובה רב כדי לצמצם את חיכוך האוויר ולהגדיל מהירות. אירועי הענף הזה מאורגנים על ידי פדרציית הסקי הבינלאומית. ענף זה נחשב לענף הספורט הלא מוטורי השני במהירותו, הענף היחידי המהיר יותר הוא צניחה חופשית. ענף זה אינו כלול בתוכנית של אולימפיאדת החורף, אולם הוא היה ענף ראווה באולימפיאדת אלברוויל (1992). המתחרים משתמשים בציוד מיוחד על מנת לצמצם את החיכוך עם האוויר וכן על מנת להגן ככל הניתן על המתחרה במקרה של נפילה שעשויה להיות קטלנית מאוד במהירות הללו. מגלשי הסקי הם ארוכים מאוד ורחבים, האורך נע בין 2.2 מ' ל-2.4 מ'. למגלשי הסקי יש נעילה חזקה במיוחד כדי למנוע מהם להשתחרר מהמגפיים בעקבות הלחץ האדיר המופעל עליהם במהירויות הללו. הספורטאים חובשים קסדה אווירודינמית במיוחד, וחליפות לטקס מצופות פוליאוריתן כדי להקטין את החיכוך עם האוויר. החליפות גם מרופדות מריפוד לא דליק מאחר שנפילה במהירות כה גבוהה עשויה לשרוף את הגולש, אפילו שמדובר בשלג. בנוסף יש לגולשים ריפוד במפרקים כדי להגן עליהם ככל האפשר במקרה של נפילה. אורכו של המסלול הוא קילומטר. 400 המטרים הראשונים מיועדים לצבירת מהירות. ב-100 המטרים הבאים מודדים את מהירות הגולש, ושאר 500 המטרים משמשים להאטה ועצירה. החוקים פשוטים - מי שהגיע למהירות הגבוהה ביותר הוא המנצח. השיאים נקבעו ב-26 במרץ 2016, תחת חוקי FSV‏ (France Ski de Vitesse) במסלול Vars שבצרפת. גברים - Ivan Origone (איטליה), 254.958 קמ"ש נשים - Valentina Greggio איטליה), 247.083 קמ"ש חשוב לציין שהמארגנים מקצרים ומאריכים את המסלול על מנת לשלוט במהירות הסופית מאחר המטרה העיקרית בספורט זה היא לנצח את המתחרים האחרים. מדיה וקבצים בנושא סקי מהירות בוויקישיתוף סקי מהירות, באתר אנציקלופדיה בריטניקה (באנגלית)
דווה בוב

דווה בוב פוסטומה (בהולנדית: Douwe Bob Posthuma; נולד ב-12 בדצמבר 1992), הידוע בשם דווה בוב, הוא זמר-יוצר הולנדי. פוסטומה נולד באמסטרדם, בירת הולנד בשנת 1992. בגיל 6 החל לנגן בפסנתר ולאחר מכן בגיל 14 בגיטרה. כבר כיוצר-זמר כתב שירי קאנטרי ברוח שנות ה-60 וה-70. בשנת 2012 זכה בעונה הראשונה של תחרות הכישרונות "De beste singer-songwriter van Nederland" (הזמר-יוצר הטוב ביותר בהולנד), בהנחיית יוצרה חיל ביילן (Giel Beelen) בה המתמודדים כותבים את שיריהם בעצמם, שאחריה התפרסם במדינתו לאחר ניצחונו בתחרות. סגנונו המוזיקלי כולל מוזיקת פולק וקאנטרי. בוב הוחתם בחברת ההקלטות יוניברסל מיוזיק גרופ ובשנת 2015 הוציא את אלבומו הראשון "Pass It On". ב-22 בספטמבר הוכרז על ידי רשות השידור AVROTROS בבחירה פנימית לייצג את הולנד בתחרות האירוויזיון לשנת 2016, עם השיר "Slow Down". ב-10 במאי הוא הופיע בחצי הגמר הראשון והעפיל לגמר. בתום ההצבעה בגמר שהתקיים ב-14 במאי סיים במקום ה-11 עם 153 נקודות. באותו חודש שוחרר האלבום השני "Fool bar" שכלל את שירו לאירוויזיון. בשנת 2016, בוב הצהיר בראיון כי הוא ביסקסואל. מדיה וקבצים בנושא דווה בוב בוויקישיתוף אתר האינטרנט הרשמי של דווה בוב דווה בוב, ברשת החברתית פייסבוק דווה בוב, ברשת החברתית אקס (טוויטר) דווה בוב, ברשת החברתית אינסטגרם דווה בוב, במסד הנתונים הקולנועיים IMDb (באנגלית) דווה בוב, באתר אפל מיוזיק (באנגלית) דווה בוב, באתר ספוטיפיי דווה בוב, באתר Last.fm (באנגלית) דווה בוב, באתר AllMusic (באנגלית) דווה בוב, באתר MusicBrainz (באנגלית) דווה בוב, באתר דיזר דווה בוב, באתר Discogs (באנגלית) דווה בוב, באתר Songkick (באנגלית) דווה בוב, באתר Genius NETHERLANDS : Douwe Bob opens up about being Bi-Sexual, eurovisionireland.net, MARCH 12, 2016
ליה מנוליו

ליה מנוליו-רייקה (ברומנית: Lia Manoliu-Raica;‏ 25 באפריל 1932 – 9 בינואר 1998) הייתה אתלטית רומנייה ואלופה אולימפית (מקסיקו 1968) בזריקת דיסקוס. מנוליו הייתה לאתלטית הראשונה שהתחרתה בשש אולימפיאדות (1952 - 1972). בתור ילדה, מנוליו שיחקה טניס, טניס שולחן, כדורעף וכדורסל לפני שפנתה לתחום זריקת הדיסקוס בגיל 16. שנתיים לאחר מכן, הייתה לרומנייה הראשונה שזרקה דיסקוס למרחק של מעל 40 מטרים (41.4 מטר, ב-22 במאי 1950). באמצע שנות החמישים סיימה את לימודיה בפוליטכניון של בוקרשט. באולימפיאדת הלסינקי (1952) סיימה מנוליו במקום שישי בזריקת דיסקוס בתוצאה של 42.64 מטר. היא שיפרה את תוצאתה באולימפיאדת מלבורן (1956) וסיימה במקום תשיעי בתוצאה של 43.90 מטר. באליפות אירופה שנערכה בברן, שווייץ בשנת 1954 סיימה מנוליו במקום 7 בזריקת דיסקוס בתוצאה של 43.86 מטר. באולימפיאדת רומא (1960) זכתה מנוליו במדליית ארד בזריקת דיסקוס בתוצאה של 52.36 מטר, אחרי נינה רומשקובה שקבעה שיא אולימפי חדש של 55.10 מטר וטמרה פרס (52.59 מטר), שתיהן מברית המועצות. באליפות אירופה שנערכה בבלגרד, באותה העת יוגוסלביה בשנת 1962 סיימה מנוליו במקום 14 בזריקת דיסקוס בתוצאה של 45.02 מטר. באולימפיאדת טוקיו (1964) זכתה מנוליו פעם נוספת במדליית ארד בזריקת דיסקוס, בתוצאה של 56.96 מטר, אחרי טמרה פרס שקבעה שיא אולימפי חדש של 57.27 מטר ואינגריד לוץ מגרמניה (57.21 מטר). באליפות אירופה שנערכה בבודפשט, הונגריה בשנת 1966 סיימה מנוליו במקום 13 בזריקת דיסקוס בתוצאה של 49.44 מטר. בחורף שבין השנים 1967 - 1968 איחוד האתלטים הרומני הודיע למנוליו, אז בת 35, שהיא מבוגרת מדי ושהיא יכולה להפסיק את אימוניה. גישה זה הגבירה את נחישותה, ולאחר תקופה של אימונים אישיים היא עברה את מבחני הסף כדי להתקבל לאולימפיאדת מקסיקו סיטי (1968). היא הגיעה לתחרות עם פציעה בידה ורופא המשלחת קבע חד משמעית כי ידה לא תעמוד ביותר מזריקת דיסקוס בודדת. במשחקים עצמם היא קבעה בזריקתה הראשונה שיא אולימפי חדש של 58.28 מטר שהעניקה לה את מדליית הזהב, לפני ליזל ווסטרמאן ממערב גרמניה (57.76 מטר) ויולאן קלייבר-קונצ'ק מהונגריה (54.90 מטר). באליפות אירופה שנערכה באתונה, יוון בשנת 1969 סיימה מנוליו במקום רביעי בזריקת דיסקוס בתוצאה של 57.38 מטר. באולימפיאדת מינכן (1972) סיימה מנוליו במקום תשיעי בזריקת דיסקוס בתוצאה של 58.50 מטר. היא פרשה מהשתתפות בספורט תחרותי זמן קצר לאחר האולימפיאדה ובשנת 1974 זכתה בפרס מאונסק"ו על תמיכה בעקרונות התחרות ההוגנת. משנות השבעים ועד למותה שימשה מנוליו כסגן-נשיאה וכנשיאת הוועד הרומני האולימפי. היא הייתה חברה בהתאחדות האתלטיקה הבינלאומית בוועדה לנשים (1976 - 1995) ובסנאט הרומני (1990–1992). בשנת 1998 במהלך ניתוח להסרת גידול מוחי נפטרה מנוליו. היא נקברה בבית הקברות בלו. האצטדיון הלאומי בבוקרשט נקרא על שמה עד לשנת 2012. בשנת 1975 זכתה מנוליו בעיטור האולימפי מארד. מדיה וקבצים בנושא ליה מנוליו בוויקישיתוף ליה מנוליו, באתר הוועד האולימפי הבין-לאומי ליה מנוליו, באתר olympedia.org ליה מנוליו, באתר התאחדות האתלטיקה הבין-לאומית ליה מנוליו, באתר Track and Field (נשים) ליה מנוליו, באתר "Find a Grave" (באנגלית)
רפאל מברשיד

רבי רְפָאֵל בֶּרְטְשְׁטֶער מִבֶּרְשִׁיד (ה'תקי"א - ט"ו בטבת ה'תקפ"ז) היה צדיק חסידי, תלמידו של רבי פנחס מקוריץ. נולד בשנת תקי"א לרבי יעקב יאקיל ופייגל ברטשטער, התייתם מאביו ואמו בשנת ה'תקכ"ו בהיותו בן 15 בלבד, וכדי להתפרנס עזר למלמד בעיר הולדתו ברשיד. כשבגר סייעו המלמד לנסוע לברדיטשוב ללמוד שם בישיבה, ולאחר מספר שנים נישא לבתו של מלמד זה. לאחר נישואיו נסע בעצת אחד מידידיו לקוריץ שם היה לתלמידו המובהק של רבי פנחס מקוריץ יחד עם חברו רבי בנימין זאב מבאלטא. לאחר פטירת רבי פנחס בי' באלול ה'תקנ"א סירב לשבת על כס האדמו"רות ובמקום זאת נהג לנסוע לכל צדיקי דורו ביניהם רבי זאב וולף מזיטומיר ורבי ישראל מרוז'ין, עם זאת לאחר פטירת רבו נתאגדו סביבו רבים מתלמידי רבו. נפטר בטראשטשע בט"ו בטבת ה'תקפ"ז ושם נטמן. כרבו, הדגיש בקרב חסידיו את מידת האמת והענוה. כך נתפרסמו פתגמיו: "נשמתך תצא ושקר מפיך אל יצא"; "כשם שרוצה אדם בחיים כך עליו לרצות להיות שפל". רבי יאקיל ברטשטער, מתלמידי רבי פנחס מקוריץ. רבי יצחק ברטשטער, מתלמידי רבי פנחס מקוריץ. רבי לוי ברטשטער. חתנו וממשיך דרכו רבי יעקב וורטמן מבאסיווקא (תקנ"ה – תרל"ג) אב"ד טרנובקא איגוד בני חבורות ויז'ניץ, מאמר מקיף אודותיו, באתר היברובוקס אמרי פנחס חלק ב' תקד עיירה ליד שדה לבן בין קיוב לאומן
גשר דונגהאי

גשר דונגהאי (בסינית 东海大桥) הוא גשר המחבר בין העיר שאנגחאי שבסין לבין נמל יאנגשאן (אנ') שבאיי נפת שנגסי (אנ') (של מחוז ג'ג'יאנג) מדרום-מערב לעיר. השם "דונגהאי" הוא שמו בסינית של ים סין המזרחי, בו ממוקם הגשר ("גשר ים סין המזרחי"). זהו הגשר הארוך ביותר בעולם הבנוי על פני מים. אורכו הוא כ-32.45 קילומטר ורוחבו כ-31 מטר. בניית הגשר החלה ב-26 ביוני 2002 והסתיימה ב-10 בדצמבר 2005. ב-29 בינואר 2014, הודיעו הרשויות שיש לבנות גשר מקביל בשל הגידול בדרישות התחבורה. מדיה וקבצים בנושא גשר דונגהאי בוויקישיתוף האתר הרשמי של הגשר (בסינית)
אליפות העולם בראלי-קרוס

אליפות העולם בראלי-קרוס (באנגלית: FIA World Rallycross Championship או WRX) היא סבב מרוצים בסגנון ראלי-קרוס המאורגן על ידי הפדרציה הבינלאומית לרכב (FIA) ומתקיים מאז שנת 2014 ובסיומה מוכתר אלוף העולם. עונת האליפות מורכבת מ-12 אירועים, כאשר כל אירוע מתפרס על פני יומיים רצופים. התחרויות מתקיימות במסלול סגור, אשר כולל נהיגה על אספלט, עפר והתמודדות עם מכשולים. כל אירוע מורכב משלושה שלבים: מקצי הדירוג - בכל אירוע מתקיימים 4 מקצי דירוג. בכל מקצה נדרשים הנהגים לבצע 4 הקפות של המסלול. 4 הנהגים המהירים בכל מקצה מוכתרים כזוכים במקצה. הנהגים מדורגים בהתאם לזמנים שהשיגו, כאשר 12 הנהגים בעלי הזמן המהיר ביותר עולים לשלב חצי הגמר. חצי הגמר - הנהגים שעלו לחצי הגמר מחולקים לשני מקצים נפרדים, שישה נהגים בכל מקצה. בחצי הגמר מבצעים הנהגים 6 הקפות של המסלול. שלושת הנהגים המהירים בכל מקצה עולים לשלב הגמר. גמר - בדומה לחצי הגמר, גם בגמר מבצעים הנהגים 6 הקפות של המסלול. המנצח במקצה מוכרז כזוכה באירוע. בכל תחרות ישנה הקפה המכונה "הקפת ג'וקר" (Joker lap) בה ישנה הארכה של המסלול. כל מתמודד מחויב לבצע הקפת ג'וקר אחת בכל תחרות. במידה ולא מבצע את ההקפה מתווספות 30 שניות לתוצאת המקצה של אותו נהג. הניקוד בכל שלב מוענק בהתאם לפירוט הבא: הנהגים הממוקמים במקומות המסומנים בצבע לא ממשיכים לשלב הבא. אתר האינטרנט הרשמי של אליפות העולם בראלי-קרוס אליפות העולם בראלי-קרוס, ברשת החברתית פייסבוק אליפות העולם בראלי-קרוס, ברשת החברתית אקס (טוויטר) אליפות העולם בראלי-קרוס, ברשת החברתית אינסטגרם אליפות העולם בראלי-קרוס, ברשת החברתית טיקטוק אליפות העולם בראלי-קרוס, סרטונים בערוץ היוטיוב בשנת 2015 התקיימו 13 אירועים במהלך העונה כללי התחרות באתר הרשמי
מבראשית

תנועת מבראשית הייתה תנועה חברתית ועמותה אשר הציבה לעצמה מטרה "לחשוף את המכנה המשותף של כל בני העם היהודי סביב ערכי מורשת המוסר והצדק היהודי" ולייצר עשיה משותפת בין דתיים וחילונים התנועה הוקמה בשנת 2002 על ידי הרב מרדכי אלון. המנכ"ל הראשון היה אבי וורצמן. המנכ"ל השני היה יקי מנדלסון (2008–2012) ולאחריו כיהן כמנכ"ל אורי כהן, שהקים תחת העמותה את פעילות מסע ישראלי שהפכה לפעילות הדגל של העמותה. ב-2017 הפסיקה התנועה לפעול בבתי הספר ולהוציא את הדף השבועי, ושינתה רשמית את שם העמותה ל"מסע ישראלי". בסיס הפעילות של התנועה נערך סביב "הדף השבועי", אשר הוציאה התנועה. בעבר התנועה הוציאה מדי שבוע ארבעה סוגי עלונים שנקראים "הדף השבועי": לחינוך הממלכתי דתי, לחינוך הממלכתי, לגיל הרך (גם לממ"ד וגם לממלכתי) ולחו"ל. כמו כן התנועה הוציאה לאור את סדרת "תכלת מרדכי" העוסקת בענייני פרשת השבוע. מעבר לכך, התנועה קיימה פעילויות שונות בבתי-ספר במהלך השנה אשר מיועדות להורים ולילדים וערכה כנסים ארציים, כדוגמת: העליאדה - אירוע הבאת ביכורים לירושלים. ילדים והורים מכל הארץ ומכל הציבורים מגיעים לירושלים לקראת חג השבועות ומביאים עמם "ביכורים" (חבילות אשר כוללות מצרכי מזון ודברים נוספים) אשר מחולקים לארגוני חסד שונים. סליחות מבית אבא - הוא אירוע סליחות מרכזי של הורים וילדים במסגרתו הם מגיעים לירושלים, מסיירים ברובע היהודי ומסיימים באמירת סליחות ברחבת הכותל. מסע ישראלי - בשיתוף עם אגף של"ח במשרד החינוך נערך בעיקר בבתי-ספר ממלכתיים תיכוניים. צוות המסע כותב ביחד עם צוות בית הספר תוכנית ייחודית, על פי מאפייני בית הספר. בתוכנית: מסע בן שבוע שלם ברחבי ארץ ישראל, התורם להכרת הארץ ונופיה כמו גם לרכישת ערכים. המסע נחתם בתוכנית שבת ייחודית וביחידות סיכום. משנת 2010 עד 2015 קיבלה העמותה תקציבים ממשרד החינוך בגובה 92 מיליון שקל. כמו כן העמותה גבתה תשלומי הורים עבור פעילויותיה ותרומות נוספות מתורמים פרטיים. איש העסקים מרק בלזברג, בנו של סמואל בלזברג (אנ'), מכהן כחבר בעמותה והוא אחד התורמים המשמעותיים לפעילותה. אתר האינטרנט הרשמי של מבראשית בארכיון האינטרנט מבראשית, באתר "גיידסטאר ישראל" ליאור דטל, מבראשית: העמותה שהקים מוטי אלון קיבלה 100 מיליון שקל בשנים האחרונות, באתר TheMarker‏, 1 במרץ 2016
ביבליותקה (פוטיוס)

הביבליותקה (ביוונית: Βιβλιοθήκη) או מיריוביבלוס (Μυριόβιβλος, "עשרת אלפים ספרים") הייתה עבודה ספרותית של פוטיוס, פטריארך קונסטנטינופול במאה ה-9. פוטיוס הקדיש את העבודה לאחיו. הביבליותקה כוללת 279 ביקורות ספרים שפוטיוס קרא. החיבור לא נועד לשמש כספר עיון, אולם היה בשימוש כזה באופן נרחב במאה ה-9, ונחשב בדרך כלל כחיבור הביזנטי הראשון שניתן לקרוא לו "אנציקלופדיה". החיבורים שפוטיוס מציין הם לרוב של סופרים נוצרים ופגאניים החל מהמאה ה-5 לפנה"ס ועד לזמנו שלו במאה ה-9 לספירה. כמעט מחצית מהספרים הנזכרים על ידו לא שרדו עד ימינו. 280 הסעיפים בביבליותקה שונים באורכם, ממשפט בודד ועד מספר עמודים. מלומדים מסוימים מהעבר שיערו שהביבליותקה קובצה בבגדאד בזמן שליחותו של פוטיוס בחצר בית עבאס, מאחר שרבים מהחיבורים המוזכרים צוטטו לעיתים נדירות בתקופה שקדמה לפוטיוס, תקופה שמכונה "תקופת החושך" הביזנטית (בסביבות השנים 630–800), ומכיוון שהיה ידוע שהעבאסים התעניינו בחיבורי מדע ופילוסופיה יווניים. אולם מומחים מודרניים של תקופה זו בהיסטוריה הביזנטית הראו שפוטיוס לא יכול היה לקבץ את הביבליותקה שלו בבגדאד, מאחר שהוא מציין בפירוש בהקדמה שלו וגם בהערה הנוספת, שלאחר שנבחר לקחת חלק במשלחת, הוא שלח לאחיו סיכום של ספרים שקרא לפני כן, "מאז הזמן בו למדתי להבין ולהעריך ספרות", כלומר מאז נערותו. קושי נוסף בהנחה שהביבליותקה חוברה בזמן שליחותו ולא לפניה, מלבד דבריו המפורשים של פוטיוס עצמו, הוא שרוב החיבורים בביבליותקה הם על תאולוגיה נוצרית כנסייתית (פאטרולוגיה), ורוב החיבורים החילוניים הם היסטוריות, חיבורים דקדוקיים או ספרותיים, במיוחד רטוריים, יותר מאשר חיבורי פילוסופיה או מדע, והעבאסים לא הראו עניין בתרגום היסטוריה יוונית או ספרות יוונית גבוהה, כגון רטוריקה, והם גם לא התעניינו בתרגום חיבורים יווניים נוצריים. התעניינותם בטקסטים יווניים הייתה מוגבלת באופן כמעט בלבדי למדע, פילוסופיה ורפואה. למעשה, אין כמעט חפיפה (מלבד קלאודיוס גלנוס, פדניוס דיוסקורידס ווינדוניוס אנטוליוס (אנ')) בין מצאי החיבורים החילוניים בביבליותקה של פוטיוס לבין אותם חיבורים שתורגמו לערבית בתקופה העבאסית. פוטיוס, ביבליותקה - טקסט המקור (ביוונית) פוטיוס, ביבליותקה - רשימת 280 קודקסים (באנגלית) פוטיוס, ביבליותקה, קודקסים 165-1; קודקסים 185-166; קודקסים 222-186; קודקסים 229-223; קודקסים 241-230; קודקסים 280-257. (באנגלית)
אופנטו

אופנטו (באיטלקית: Ofanto) הוא נהר במחוז פוליה בדרום-מזרח איטליה. אורכו של הנהר הוא 170 ק"מ. מוצא הנהר הוא במישור אירפיניה (Irpinia) 715 מ' מעל פני הים, ליד העיר נוסקו (Nusco) בנפת אבלינו. הנהר זורם מזרחה ליד ליוני (Lioni), דרך אגם קונצה ויוצר את הגבול הטבעי בין הנפות אבלינו ופוטנצה, למעט בליטה קטנה של אבלינו ליד קליטרי (Calitri). הוא נשפך אל מפרץ מנפרדוניה. בחורף נהר אופנטו זורם בעוצמה רבה שמגיעה לעיתים עד כדי שיטפונות. אולם בקיץ זרימתו קלילה להפליא. למרות אורכו ניכר והיקף האגן שלו, הזרימה הממוצעת של המים בשפך הנהר היא נמוכה למדי, פחות מ-15 מטרים מעוקבים לשנייה. מדיה וקבצים בנושא אופנטו בוויקישיתוף
לוקאניה

לוקאניה (ביוונית: Λευκανία בלטינית: Lucania) הוא מחוז עתיק בדרום איטליה באזור בזיליקטה של ימינו. ישנן מספר השערות בנוגע למקור השם "לוקאניה" שעל שמו נקראו תושבי המקום "לוקאנים". זה יכול להתפרש כ-leukos (ביוונית: λευκός) היינו "לבן". על פי השערה אחרת השם נגזר מהמילה הלטינית Lucus כלומר "עץ מקודש". ייתכן גם שהשם הגיע מהמילה היוונית "לוקוס" (λύκος) שמשמעותה זאב. המחוז נכבש בידי הלוקאנים בסביבות המאה ה-5 לפנה"ס. לפני כן יושב החבל בידי עם שכונה "אונוטריאנים", שנטען כי מוצאם מהפלופונסוס. מקומיים אלו נדחקו בהדרגה בידי היוונים שהקימו את מושבותיהם באזור, והגעתם של הלוקאנים זירזה את הכחדתם. הלוקאנים התיישבו בעיקר באזור המרכז, משום שהיוונים השתלטו על החופים. הלוקאנים הנהיגו משטר דמוקרטי בעריהם, ובזמן מלחמה היו בוחרים דיקטטור. בשנת 298 לפנה"ס הם כרתו ברית עם רומא, והיו פעילים לטובת שני הצדדים במהלך המלחמות הסאמניטיות. בשנת 281 לפנה"ס, נחת פירוס מלך אפירוס באיטליה, והלוקאנים היו מהראשונים לתמוך בו. לפיכך, הם סבלו מנקמה קשה מצד הרומאים לאחר שהסתיימה מלחמת פירוס. בשנת 272 לפנה"ס הם השתעבדו כליל לרומאים. בשנת 216 לפנה"ס, במהלך המלחמה הפונית השנייה, נכבשה איטליה בידי המצביא הקרתגי חניבעל. לוקאנים רבים תמכו בחניבעל, בעוד אחרים התנגדו לו. כתוצאה מכך, הארץ נקרעה נהרסה ונבזזה בידי שני הצבאות, ומעולם לא התאוששה מהמלחמה. במלחמת בעלות הברית בשנים 90 -89 לפנה"ס שוב חברו הלוקאנים לאויבי רומא, ולחמו ברומא לצד שבטים אחרים, כמו הסאמניטים, ועד מהרה הוכרעו. לוקאניה בעקבות המלחמה, נטשו היוונים את מושבותיהם, והמלריה אשר החלה פושטת בדרום איטליה, והביאה את המחוז לשפל כלכלי ותרבותי והפכה חלקים גדולים ממנו ליער. בתקופת האימפריה הרומית, אוחד המחוז מבחינה מנהלית עם ברוטיום. מדיה וקבצים בנושא לוקאניה בוויקישיתוף לוקאניה, באתר אנציקלופדיה בריטניקה (באנגלית) השוו: תלמוד בבלי, מסכת סוכה, דף נ"ו, עמוד ב' "הייתה מבעטת בסנדלה על גבי המזבח ואמרה לוקוס לוקוס עד מתי אתה מכלה ממונן של ישראל" פאוסניאס, תיאורה של יוון, 8. 1 - 16. דיוניסיוס מהליקרנסוס, קדמוניות רומא, ספר ראשון, 11-13.
ביבליותקה

ביבליותקה (Βιβλιοθήκη) היא מילה יוונית שמשמעותה "ספרייה". האם התכוונתם ל... ביבליותקה היסטוריקה – חיבור היסטורי שנכתב על ידי דיודורוס סיקולוס (המאה ה-1 לפנה"ס) ביבליותקה (פסאודו-אפולודורוס) – אוסף מיתוסים ואגדות ב-3 ספרים, בדרך כלל מתוארכת למאה ה-1 או ה-2 לספירה. הייתה מוכרת באופו מסורתי כ"ספרייה של אפולודורוס". ביבליותקה (פוטיוס) – עבודה ספרותית של פוטיוס, פטריארך קונסטנטינופול במאה ה-9 ביבליותיקה אלכסנדרינה – ספרייה ציבורית גדולה באלכסנדריה שבמצרים (נחנכה ב-2002) ביבליותקה מוצרטיאנה – ספריית מוצרט
מהאבאד

מהאבאד (בכורדית: Mahābād, בפרסית: مهاباد, נקראה בעבר "סַאווג'-בּולאק") היא עיר הבירה של מחוז מהאבאד שבפרובינציית מערב אזרבייג'ן, באזור כורדיסטן האיראנית שבצפון-מערב איראן. העיר קיבלה את שמה הנוכחי בתקופת שלטונו של מוחמד שאה פהלווי. לפני כן היא נקראה "סַאווג'-בּולאק", שהוא צורה פרסית משובשת של השם soghuq bulaq, שפירושו "אביב קר". אוכלוסיית העיר, המונה (נכון ל-2012) מעל 12,000 תושבים היא כורדית. העיר שוכנת דרומית לימת אורמיה בעמק צר ומוארך בגובה 1,300 מטרים מעל פני הים. מהאבאד הייתה לתקופה קצרה עיר הבירה של "הרפובליקה של מהאבאד" שהכריזה עצמאות בינואר 1946 תחת הנהגתו של הלאומן הכורדי קאזי מוחמד. הרפובליקה קיבלה תמיכה מהסובייטים ששלטו באזור באותו זמן, והיא כללה את בּוכּאן, פּיראנְשהר, סרדאשת ואושנוויאה. מדיה וקבצים בנושא מהאבאד בוויקישיתוף אתר האינטרנט הרשמי של מהאבאד מהאבאד, באתר אנציקלופדיה בריטניקה (באנגלית) Minorsky, V. and Bosworth, C.E., “Sāwdj-Bulāḳ”, Encyclopaedia of Islam, Second Edition, s.v. ערך זה הוא קצרמר בנושא יישובים באיראן. אתם מוזמנים לתרום לוויקיפדיה ולהרחיב אותו.
אינגריד אוליבר

אינגריד אוליבר (באנגלית: Ingrid Oliver) היא שחקנית וקומיקאית אנגלייה. היא ידועה מהופעותיה בסדרה "ווטסון ואוליבר" לצדה של לורנה ווטסון, ומתפקיד המשנה בסדרת הטלוויזיה של ה-BBC "דוקטור הו" כפטרונלה אוסגוד. אוליבר נולדה בלונדון. היא והשותפה שלה לורנה ווטסון הכירו בבית הספר לבנות "טיפין" בקינגסטון אפון תיימס. בספטמבר 2005 הופיעו השתיים בפעם הראשונה ביחד בתיאטרון קנל קפה (אנ') בלונדון. מאז הן השתתפו במופעים בפסטיבל הפרינג' באדינבורו בשנים 2006 וב-2007. אוליבר הופיעה בתוכניות רדיו וטלוויזיה שונות בהן בסדרת הטלוויזיה "דוק מרטין" בכיכובו של מרטין קלונס, סדרת המערכונים "The Penny Dreadfuls Present... The Brothers Faversham" ברדיו, ובסדרת הרדיו "Another Case of Milton Jones". היא שיחקה בתפקיד נטלי בסדרה "פיפ שואו" בערוץ 4. היא השתתפה בסרט "Angus, Thongs and Perfect Snogging" בתפקיד מיס סטאמפ, וב-2009 הופיעה בסיטקום "Plus One" של ערוץ 4. ב-2010 שיחקה אוליבר בתפקיד מימי תרוקמורטן בסדרת הטלוויזיה "Material Girl" של BBC1 לצדן של לנורה קריצ'לו ודרבלה קירוואן. ב-2012 הופיעה אוליבר יחד עם שותפתה למופעים קומיים בתוכנית "Let's Dance For Sport Relief", בריקוד בולרו המפורסם בביצועם של טורוויל ודין (אנ'). ב-2013 הופיעה בפרק הראשון בתוכנית הבישול "The Great Comic Relief Bake Off". בנובמבר 2013 השתתפה אוליבר ב"יומו של הדוקטור", פרק הספיישל לציון 50 שנה לסדרת המדע הבדיוני "דוקטור הו", בתפקיד אוסגוד. היא לבשה את הצעיף הצבעוני שהיה אופייני לדמותו של הדוקטור הרביעי (טום בייקר). בנובמבר 2014 הופיעה שוב בתפקיד אוסגוד בפרקים האחרונים של הסדרה בעונה הראשונה של פיטר קפלדי כשהיא לבושה בדמות הדוקטור. כשהפעם היא מחקה את הדוקטור ה-11 (מאט סמית) בלבוש של חולצה ועניבת פרפר אדומה, וגם את הדוקטור ה-10 (דייוויד טננט) במכנסיים כחולים ונעלי אולסטאר אדומות. כשהן נתקלות בסייברמן מיסי מעלימה אותה. בסתיו 2015 חזרה להופיע בתפקיד אוסגוד בסיפור בן שני חלקים בהשתתפות זייגונים. הפרקים בהם הופיעה היו "פלישת הזייגונים" ו"מהפך הזייגונים". מדיה וקבצים בנושא אינגריד אוליבר בוויקישיתוף אינגריד אוליבר, ברשת החברתית אקס (טוויטר) אינגריד אוליבר, ברשת החברתית אינסטגרם אינגריד אוליבר, במסד הנתונים הקולנועיים IMDb (באנגלית) אינגריד אוליבר, במסד הנתונים הקולנועיים KinoPoisk (ברוסית) Lee, Veronica (19 בפברואר 2012). "Watson & Oliver: It's hi from me... and hi from her". The Independent. {{cite news}}: (עזרה) "Watson and Oliver", Edinburgh Guide Review, 2007 The Penny Dreadfuls, BBC7 "Who can fill French and Saunders' shoes?", The Guardian, 20 באוקטובר 2008 {{citation}}: (עזרה) "BBC One:Programmes – Material Girl". BBC. Doctor Who at the Tower of London, BBC Wales online (JPEG)